
Endring av forskrift gjenvinning av skip og flyttbare innretninger m.fl. for gjennomføring av Hongkong-konvensjonen

1. Innledning
Den internasjonale Hongkong-konvensjonen om sikker og miljømessig forsvarlig gjenvinning av skip ble vedtatt i FNs sjøfartsorganisasjon (International Maritime Organization) i Hongkong 15. mai 2009. 
Konvensjonen har som formål å forebygge, redusere, og så langt det er praktisk mulig, eliminere ulykker, skader og andre uønskede virkninger på helse og miljø som følge av skipsgjenvinning. 

Klima- og miljødepartementet har fastsatt endring i forskrift om gjenvinning av skip og flyttbare innretninger, og Sjøfartsdirektoratet har fastsatt endring i forskrift om havnestatskontroll, som følge av ikrafttredelsen av Hongkong-konvensjonen om sikker og miljømessig forsvarlig gjenvinning av skip. Forskriftsendringene trer i kraft den 26. juni 2025, samme dato som konvensjonen trer i kraft. Endringer i forskrift om gebyr for tjenester som utføres av Sjøfartsdirektoratet vil fastsettes av Nærings- og fiskeridepartementet, med ikrafttredelse fra den dato departementet bestemmer.

I skipsgjenvinningsforskriften er det fastsatt krav om at norske skip som omfattes av konvensjonen må ha internasjonalt sertifikat om farlige stoffer om bord, og at dette utstedes med varighet inntil fem år. Videre fastsettes endringer i Sjøfartsdirektoratets gebyrforskrift slik at denne omfatter tilsyn og utstedelse av sertifikater i henhold til konvensjonen.

For utenlandske skip som anløper havn eller skal gjenvinnes i Norge er det fastsatt endringer i skipsgjenvinningsforskriften for å oppfylle konvensjonens krav. I tillegg er det fastsatt endringer i havnestatskontrollforskriften for å hjemle inspeksjon av utenlandske skip i Norge.

Det pågår for tiden diskusjoner om samspillet mellom Hongkong-konvensjonen og Basel-konvensjonen vedrørende kontroll med transport av farlig avfall når det gjelder krav til skip som skal gjenvinnes. Diskusjonen gjelder om Basel-konvensjonens krav gjelder fullt ut etter at Hongkong-konvensjonen trer i kraft. Ettersom Hongkong-konvensjonens krav uansett vil gjelde fullt ut, og vi avventer avklaringer på internasjonalt nivå, er dette ikke behandlet videre her.

2. Høringen
Miljødirektoratet og Sjøfartsdirektoratet sendte forslag om regelverksendringer for gjennomføring av Hongkong-konvensjonen på høring den 23. mai 2025, med høringsfrist 20. juni 2025. Forkortet høringsfrist var begrunnet i at konvensjonen trer i kraft 26. juni 2025, og at det er behov for at norske skip skal kunne få utstedt sertifikat ihht. konvensjonen fra og med denne datoen.

Det er mottatt syv høringsinnspill, hvorav ett er uten merknader. 

[bookmark: _Hlk201316814]Norsk Industri støtter forslaget, men mener at Norge bør arbeide for en samordning av Hongkong-konvensjonen og skipsgjenvinningsforordningen. Det etterlyses også veiledning både i forbindelse med ikrafttredelsen av konvensjonen, og om forholdet mellom konvensjonen, skipsgjenvinningsforordningen, Baselkonvensjonen og grensekryssforordningen. 

Miljøstiftelsen Bellona og NGO Shipbreaking platform fremhever i sitt felles høringssvar svakhetene med Hongkong-konvensjonen, og mener at Norge må ta en aktiv rolle i IMO for å forbedre konvensjonen til et nivå som tilsvarer skipsgjenvinningsforordningen. Det pekes videre på at Norge bør forplikte seg til å opprettholde Basel-konvensjonens krav til grensekryssende kontroll av farlig avfall og bidra konstruktivt til å sørge for effektiv implementering av Baselkonvensjonen i samspill med Hongkong-konvensjonen.

Rederiforbundet ønsker ikrafttredelsen av Hongkong-konvensjonen velkommen, men peker på at rederiene bør kunne forholde seg til en sertifiserings- og tilsynsordning. Når det gjelder krav til skipsgjenvinningsanlegg peker Rederiforbundet på at det er en ulempe å beholde et regionalt regelverk som gjør at anlegg godkjent ihht. konvensjonen ikke kan benyttes, og oppfordrer direktoratene til å jobbe for at det kun er konvensjonen som skal regulere gjenvinning av skip. Rederiforbundet peker også på at en avklaring av forholdet mellom Hongkong-konvensjonen og Basel-konvensjonen er avgjørende.

Fiskebåt og Norges fiskarlag peker på at kravet om to sertifikater som gjelder tilsvarende krav er unødvendig byråkratisk og oppfordrer norske myndigheter til å bidra til en samordning av sertifikatene. 

Arbeidstilsynet peker på at Hongkong-konvensjonens generelle krav til arbeidsmiljø og sikkerhet for arbeidstakere, opplæring m.m. i all hovedsak vurderes å være dekket av arbeidsmiljøloven med tilhørende forskrifter, inkludert internkontrollforskriften. Når det gjelder rapporteringskravet i konvensjonens regel 23, mener Arbeidstilsynet at det er behov for endringer i regelverket for å gjennomføre konvensjonens krav i norsk rett. 

Ut over innspillet fra Arbeidstilsynet som vil følges opp i det videre, og med unntak av en redaksjonell endring av tittelen på § 1a, er det ikke identifisert behov for å endre forslaget som var på høring.

3. Nærmere om forskriftsendringene
Hongkong-konvensjonen pålegger statene å sikre at både skip og skipsgjenvinningsanlegg følger krav for sikker og miljømessig forsvarlig gjenvinning av skip. Dette rundskrivet omtaler forskriftsendringene som gjelder plikter på rederi og skip. For informasjon om plikter på skipsgjenvinningsanlegg henvises det til Miljødirektoratets nettsider. For en fullstendig gjennomgang av konvensjonens krav henvises det til høringsdokumentene[footnoteRef:1]. [1:  Høring - Forslag om endringer i forskrift om gjenvinning av skip og flyttbare innretninger m.fl. for gjennomføring av Hongkong-konvensjonen - Sjøfartsdirektoratet] 


En oversatt versjon av Hongkong-konvensjonen inkludert vedlegg og tillegg 1 og 2 blir gjort kjent sammen med skipsgjenvinningsforskriften som et vedheng på Lovdata.

Norske skip som omfattes av konvensjonen er allerede pålagt krav knyttet til kartlegging av farlige stoffer om bord, sertifikat og gjenvinning gjennom EUs skipsgjenvinningsforordning, som er gjennomført i norsk rett i skipsgjenvinningsforskriften. Utenlandske skip som anløper norske havner er gjennom samme regelverk påkrevd å fremvise dokumentasjon på at kartlegging av farlige stoffer om bord er gjennomført. Konvensjonskravene som ikke allerede er dekket av tidligere skipsgjenvinningsforskrift og havnestatskontrollforskrift er nå fastsatt i samme forskrifter med hjemmel i skipssikkerhetsloven §§ 33 og 36. 

Skipssikkerhetsloven § 36 gir Klima- og miljødepartementet hjemmel til å fastsette forskrift om forsvarlig håndtering av skip som skal tas endelig ut av drift. Da skipssikkerhetsloven ble vedtatt i 2007 var arbeidet med konvensjonen igangsatt. Skipssikkerhetsloven § 36 ble utformet med tanke på framtidig internasjonalt regelverk, og i motsetning til de øvrige bestemmelsene i kapittel 5 om miljømessig sikkerhet, reguleres også arbeidsmiljøforhold (liv og helse) i § 36 i tillegg til ytre miljø. Kravene hjemles i tillegg i skipssikkerhetsloven § 33, som stiller krav om at driften av et skip skal legges opp og gjennomføres slik at det ikke skjer forurensning av det ytre miljø fra skipet i strid med § 31 som inneholder forbud mot forurensning fra skip. Bestemmelsen gir hjemmel for å fastsette forskriftskrav om blant annet miljøsertifikater. 

3.1 Krav til norske skip
3.1.1 Krav om IIHM-sertifikat i henhold til Hongkong-konvensjonen 
Norske skip er gjennom skipsgjenvinningsforskriften pålagt å ha sertifikat for fortegnelse over farlige materialer[footnoteRef:2] (IHM-sertifikat) og gjenvinningssertifikat[footnoteRef:3] (RRC-sertifikat) i tråd med  skipsgjenvinningsforordningen. Artikkel 5 i forordningen krever en fortegnelse over farlige materialer som omfatter de samme stoffene som omfattes av Hongkong-konvensjonen, samt perfluoroktansulfonsyre (PFOS) og bromerte flammehemmere (HBCDD).  [2:  Certificate on Inventory of Hazardous Materials]  [3:  Ready for Recycling Certificate] 


I samsvar med artikkel 8 og 9 i forordningen skal det gjennomføres førstegangstilsyn og deretter utstedes et IHM-sertifikat som verifiserer innholdet i fortegnelsen. De overordnede kravene til tilsyn i forordningen er i samsvar med kravene i konvensjonen som er beskrevet over. I tillegg angis det i forordningen artikkel 8 nr. 1 at tilsyn skal ta hensyn til relevante retningslinjer fra IMO.

Selv om IHM-sertifikatet i henhold til forordningen innholdsmessig omfatter mer, og dermed også oppfyller innholdskravene til sertifisering i Hongkong-konvensjonen, vil norske skip i tillegg måtte oppfylle kravet i konvensjonen om å inneha et internasjonalt sertifikat om farlige stoffer om bord[footnoteRef:4] (IIHM-sertifikat). Dette for å sikre at seilende norske skip har sertifikater som godkjennes av parter til Hongkong-konvensjonen som de nødvendige sertifikatene i samsvar med konvensjonen. Krav om at norske skip som omfattes av konvensjonen må ha IIHM-sertifikat på de vilkår og innen de fristene som fastsettes i konvensjonens vedlegg, er derfor fastsatt i ny § 1b første ledd i skipsgjenvinningsforskriften. Alle nye skip etter 26. juni 2025 skal ha et IIHM-sertifikat basert på fortegnelsen over farlige materialer. For eksisterende skip skal sertifikat utstedes ved første ordinære fornyelsestilsyn etter 26. juni 2025, senest 26. juni 2030. [4:  International Certificate on Inventory of Hazardous Materials] 


Kravene vil gjelde for skip som definert i skipsgjenvinningsforordningen artikkel 3 nr. 1.1. Denne definisjonen er i samsvar med definisjonen av skip i Hongkong-konvensjonen, jf. artikkel 2.7. Kravene vil ikke gjelde for skip som er unntatt fra skipsgjenvinningsforordningen, jf. artikkel 2 nr. 2, som tilsvarer skipene som er unntatt fra Hongkong-konvensjonen, jf. artikkel 3.2 og 3.3. Det er derfor fastsatt en ny § 1a som presiserer at det er denne definisjonen av skip som skal gjelde for kravene i § 1b og § 1c. Dette vil blant annet si at både skip og flyttbare innretninger omfattes av kravene, herunder fartøy som slepes. 
Kravene vil ikke gjelde for skip med bruttotonnasje under 500, krigsskip, militære hjelpefartøyer eller andre skip som eies eller drives av en stat, og som for tiden bare brukes i statlig ikke-kommersiell tjeneste, samt skip som i hele sin driftstid bare seiler i farvann som er underlagt suvereniteten eller jurisdiksjonen til den staten som skipet fører flagget til. Dagens praksis med at det som et utgangspunkt er fartssertifikatet som avgjør om skipet skal ha sertifikater i henhold til skipsgjenvinningsforskriften videreføres også. Dersom skipet har et fartssertifikat som tillater at skipet går ut av norsk jurisdiksjon, er utgangspunktet at skipet ikke er unntatt fra kravet om IIHM-sertifikat i tråd med Hongkong-konvensjonen[footnoteRef:5]. [5:  For mer informasjon om dette, se Sjøfartsdirektoratets rundskriv RSR 10 – 2018 og RSV 16 – 2020: 
Nye regler om gjenvinning av skip og flyttbare innretninger - Sjøfartsdirektoratet
Virkeområde for skipsgjenvinningsforskriften – skip som opererer innenriks i flaggstat – ny tolkning fra EU-kommisjonen - Sjøfartsdirektoratet] 


Ettersom de periodiske tilsynene etter forordningen er i samsvar med konvensjonen, vurderer direktoratet at det vil være tilstrekkelig med ett tilsyn for å få utstedt både IHM- og IIHM-sertifikat. Direktoratet har vurdert at varigheten for IIHM-sertifikatet i henhold til konvensjonen skal være inntil fem år, likt som for det tilsvarende sertifikatet under forordningen. Det felles periodiske tilsynet etter forordningen og konvensjonen vil dermed også kunne harmoniseres med andre IMO-tilsyn slik det angis i konvensjonen. Varigheten av sertifikatet er gjennomført i skipsgjenvinningsforskriften § 3 første ledd første punktum. Intervallet for fornyelsestilsynet settes tilsvarende til fem år, i forskriftens § 3 første ledd andre punktum. At sertifikater etter forskriften skal utstedes av Sjøfartsdirektoratet eller et anerkjent klasseselskap fremgår av § 3 andre ledd. 

Sjøfartsdirektoratet vil vurdere nærmere om den doble sertifikatforpliktelsen etter forordningen og etter konvensjonen i praksis kan løses gjennom ett felles sertifikat, og har tatt initiativ overfor EU-kommisjonen for å få på plass veiledning eller annet som kan bidra til at rederiene slipper dobbeltsertifisering. EU-kommisjonen har varslet en høring om endring av sertifikatmalen under skipsgjenvinningsforordningen høsten 2025[footnoteRef:6]. [6:  Ship recycling – format of the certificate on the inventory of hazardous materials] 


Kort om gjenvinning av norske skip
Ved gjenvinning krever skipsgjenvinningsforordningen at det skal utstedes et RRC-sertifikat etter et sluttilsyn hvor det kontrolleres at fortegnelsen over farlige materialer oppfyller kravene i artikkel 5, at skipsgjenvinningsplanen gjenspeiler opplysningene i fortegnelsen over farlige materialer og oppfyller kravene i artikkel 7, og at skipsgjenvinningsanlegget som skal gjenvinne skipet, står oppført på den europeiske listen. Direktoratets vurdering er at det ikke er nødvendig å pålegge norske skip å få utstedt internasjonalt sertifikat for gjenvinningsklart skip[footnoteRef:7] (IRRC-sertifikat) etter Hongkong-konvensjonen i tillegg til RRC-sertifikatet, ettersom skipene kun kan gjenvinnes på anlegg som er godkjent etter skipsgjenvinningsforordningen, og i samsvar med kravene og prosedyrene i forordningen. Dersom gjenvinning skulle skje på et anlegg som i tillegg til å være på EUs liste over godkjente skipsgjenvinningsanlegg er lokalisert i en stat som er part til Hongkong-konvensjonen, og denne staten krever at det utstedes IRRC-sertifikat, vil rederiet kunne begjære dette utstedt dette på frivillig basis. [7:  International Ready for Recycling Certificate] 


3.2 Utenlandske skip
3.2.1 Krav om IIHM-sertifikat eller tilsvarende dokumentasjon i henhold til Hongkong-konvensjonen
Krav til utenlandske skip som anløper norsk havn i er fastsatt i ny § 1b andre ledd. Paragraf 1a som definerer skip gjelder tilsvarende for denne bestemmelsen. Utenlandske skip må ha IIHM-sertifikat dersom skipet er flagget i en stat som er part til konvensjonen, og tilsvarende dokumentasjon dersom skipet er flagget i en stat som ikke er part til konvensjonen. For dette kravet kan det i praksis være grunn til å skille mellom skip som er flagget i en EØS-stat og skip som ikke er flagget i en EØS-stat, og den foreslåtte ordlyden i bestemmelsen åpner for å tillate IHM-sertifikat også for skip som er flagget i EØS-stater som er konvensjonsparter. 

3.2.2 Krav ved gjenvinning av utenlandske skip i Norge
Regel 8 i Hongkong-konvensjonen fastsetter at skip bare kan gjenvinnes på skipsgjenvinningsanlegg som er godkjent av myndighetene, og som kan gjenvinne skipet i henhold til skipsgjenvinningsplanen. Før skipet gjenvinnes skal mengden lasterester, fyringsolje og avfall om bord minimeres, og lastetanker og pumperom skal klargjøres for å sikre trygg gjenvinning. Rederiet må ferdigstille innholdsfortegnelsen over farlige stoffer, og før gjenvinning skal skipet være sertifisert av flaggstaten som klart for gjenvinning. Rederiet skal i henhold til regel 24 varsle administrasjonen skriftlig og i god tid om skip som skal gjenvinnes, slik at de kan forberede tilsyn og utstedelse av IRRC-sertifikat. Før gjenvinning skal rederiet sørge for at skipsgjenvinningsanlegget får all tilgjengelig informasjon om skipet, slik at anlegget kan utarbeide en skipsgjenvinningsplan.

For å tydeliggjøre kravene til utenlandske skip som skal gjenvinnes i Norge, er det i § 1c i skipsgjenvinningsforskriften fastsatt krav til rederier for ikke-EØS-flaggede skip om at skip ikke kan gjenvinnes i strid med kravene i konvensjonen. Paragraf 1a som definerer skip gjelder tilsvarende for denne bestemmelsen. EØS-flaggede skip er omfattet av skipsgjenvinningsforordningen og dermed dekket av forskriftens § 1. 

Kravene ved gjenvinning i ny § 1c er foreslått å gjelde både for rederiene og skipsgjenvinningsanleggene som skal gjenvinne skip som ikke er flagget i en EØS-stat. Dette gir norske myndigheter mulighet til å følge opp begge partene ved en eventuell ulovlig gjenvinning i Norge. Bestemmelsen angir i andre ledd kravene for at et gjenvinningsanlegg skal kunne gjenvinne et skip som ikke seiler under en EØS-stats flagg, og det presiseres i fjerde ledd at kravene gjelder tilsvarende overfor rederiet for å kunne gjenvinne sitt ikke-EØS-flaggede skip ved norske anlegg. 

Ved brudd på kravene til gjenvinning vil norske myndigheter i tråd med konvensjonen vurdere om saken overfor rederiet skal følges opp av norske myndigheter eller oversendes til flaggstaten.

3.2.3 Havnestatskontroll
For å hjemle kontroll av utenlandske skip i norsk havn i samsvar med Hongkong-konvensjonen endres havnestatskontrollforskriften § 2, ved at konvensjonen inntas på listen over konvensjoner som gjelder som forskrift for utenlandske skip som oppholder seg i norske farvann i den grad og så langt den enkelte konvensjonen gjelder disse skipene. Hjemmelsfeltet for havnestatskontrollforskriften er også korrigert slik at den er hjemlet i skipssikkerhetsloven § 33, som blant annet gjelder miljøsertifikater.

3.3 Endringer i bestemmelser om myndighet og gebyr
Som følge av ny § 1b og 1c i skipsgjenvinningsforskriften, er det presisert i § 5 andre ledd at Sjøfartsdirektoratet fatter vedtak etter § 1b og 1c fjerde ledd og fører tilsyn med disse bestemmelsene. 

Sjøfartsdirektoratets gebyrforskrift inneholder bestemmelser om gebyr som dekker Sjøfartsdirektoratets omkostninger knyttet til tilsyn og sertifikater i henhold til skipsgjenvinningsforordningen. Forskriften endres gjennomgående slik at det fremgår at alle tilsyn og sertifikater i henhold til skipsgjenvinningsforskriften, altså sertifikater både i henhold til skipsgjenvinningsforordningen og i henhold til Hongkong-konvensjonen, omfattes.

4. Økonomiske og administrative konsekvenser
Det gjenvinnes svært få skip som ikke er EØS-flagget i Norge, i 2024 var det ingen skip. Det antas dermed at gjennomføringen av konvensjonen i relativt liten grad vil få betydning for antall skip som gjenvinnes i Norge, og det ventes heller ikke større klima- eller miljømessige konsekvenser. 

For norske skip vil gjennomføringen av konvensjonen ikke medføre noen nye materielle krav, men derimot en ytterligere sertifikatforpliktelse når det gjelder seilende skip. Ettersom både IHM-sertifikatet og IIHM-sertifikatet kan utstedes med grunnlag i ett tilsyn, vil kostnadene for rederiene være begrenset til kostnadene ved selve utstedelsen av det ekstra sertifikatet, samt senere påtegninger og fornyelser.

For utenlandske skip som anløper havn i Norge vil gjennomføringen av konvensjonen medføre at det kreves IIHM-sertifikat for skip som er flagget i stat som er part til konvensjonen, eller tilsvarende dokumentasjon for skip som er flagget i stat som ikke er part til konvensjonen. Sjøfartsdirektoratet vil som nevnt vurdere nærmere hvilken dokumentasjon som vil kreves for oppfyllelse av kravene, men ettersom utenlandske skip som anløper havn i EØS allerede er pålagt å ha enten IHM-sertifikat eller samsvarserklæring i tråd med skipsgjenvinningsforordningen vil kostnadene for rederiene antagelig være begrenset. 

Gjennomføringen av konvensjonen vil også medføre nye krav for ikke-EØS-flaggede skip som skal gjenvinnes i Norge. Rederiene må sikre at skipets tilstand er i overenstemmelse med forskriftens krav, og rederiet som må sørge for å få gjennomført et tilsyn av skipet og få utstedt et IRRC-sertifikat av administrasjonen i flaggstaten, eventuelt innhente tilsvarende dokumentasjon. For skip som er flagget i stater som er part til Hongkong-konvensjonen, er dette likevel forpliktelser som uansett vil bli pålagt rederiet etter nasjonal lovgivning. 

Skipsgjenvinningsanleggene er allerede forpliktet gjennom tillatelsene etter forurensningsloven § 11 til å kreve miljøkartlegging av skip som skal gjenvinnes, inkludert av gjennomgang av konstruksjonens innhold av ulike typer avfall. Dette er opplysninger som dermed må tilgjengeliggjøres av rederier som skal gjenvinne skip på norske anlegg allerede i dag. For skip som skal eksporteres/importeres til eller fra Norge for gjenvinning, og som krever tillatelse til eksport/import etter grensekryssforordningen eller Basel-konvensjonen, må rederiet allerede i dag tilgjengeliggjøre opplysninger om blant annet skipets innhold av farlige materialer til den som skal eksportere skipet til gjenvinning. Disse kravene vil fortsatt gjelde etter at endringene i forskriften trer i kraft. For nærmere informasjon om eksport/import av skip som avfall vises det til Miljødirektoratet. 

Myndighetene må bruke noen ressurser på veiledning og avklaringer den første tiden etter at regelverket har tredd i kraft.  Sjøfartsdirektoratet har myndighetsansvar for norske skip etter skipssikkerhetsloven, utsteder sertifikater etter skipsgjenvinningsforskriften og fører tilsyn med kravene overfor norske skip og utenlandske skip som ankommer norske havner. Gjennomføringen av Hongkong-konvensjonen vil medføre noen administrative kostnader for opprettelse av nye sertifikater og prosedyrer for kontroll. Direktoratet kan også få begjæringer om å utstede sertifikater etter Hongkong-konvensjonen, men erfaringsmessig utstedes de aller fleste sertifikatene under dagens skipsgjenvinningsforskrift av de anerkjente klasseselskapene. Endringene vil derfor få begrensede konsekvenser for Sjøfartsdirektoratet.



	Thomas Angell Bergh
Fungerende sjøfartsdirektør 

	Henrikke Roald
Fungerende avdelingsdirektør 

